Polisie in Welkom fnuik rowers se planne | Netwerk24
Deur Alet van der Walt 21 April 2021 07:54
Brig. Motantsi Makhele, polisiewoordvoerder, sê die mans was in besit van twee pistole en 'n hoeveelheid ammunisie.
Die toneel op die R70 op pad na Hennenman, waar Welkom se polisie agt mans in hegtenis geneem het wat glo rooftogte beplan het.
Volgens Makhele het die polisie vooraf inligting ontvang en 'n optrede geloods.
Lede van die taktiese span het twee voertuie, 'n Toyota Quantum-bussie en 'n Toyota Corolla, buite Riebeeckstad, Welkom, opgemerk. Die bussie het Lesotho-nommerplate en die sedan Gauteng-nommerplate gehad en albei voertuie het op die R70 in die rigting van Hennenman gery.
Polisielede het die bestuurders van die twee voertuie aangesê om stil te hou en hulle het gehoor gegee. Makhele sê van die polisie het die bussie deursoek en in 'n groot luidspreker op twee pistole afgekom. Hy sê in een van die magasyne was sewe holpuntpatrone en in die ander een vier gewone patrone.
Daar is met die reeksnommers van die pistole gepeuter, sê Makhele.
Hy sê die mans is in hegtenis geneem op klagte van sameswering om 'n misdaad te pleeg, asook oortredings van die Vuurwapenwet.